Document ID: 32006D0521

KOMMISSIONENS BESLUTNING
af 25. juli 2006
om ændring af beslutning 2005/692/EF, 2005/733/EF og 2006/7/EF for så vidt angår visse beskyttelsesforanstaltninger over for højpatogen aviær influenza
(meddelt under nummer K(2006) 3302)
(EØS-relevant tekst)
(2006/521/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 18, stk. 7,
under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), særlig artikel 22, stk. 6, og
ud fra følgende betragtninger:
(1)
Efter at der i december 2003 udbrød aviær influenza i Sydøstasien forårsaget af den højpatogene H5N1-virusstamme, vedtog Kommissionen en række beskyttelsesforanstaltninger over for aviær influenza. Foranstaltningerne omfattede bl.a. Kommissionens beslutning 2005/692/EF af 6. oktober 2005 om visse beskyttelsesforanstaltninger over for aviær influenza i en række tredjelande (3), Kommissionens beslutning 2005/733/EF af 19. oktober 2005 om visse beskyttelsesforanstaltninger i forbindelse med mistanke om højpatogen aviær influenza i Tyrkiet og om ophævelse af beslutning 2005/705/EF (4) og Kommissionens beslutning 2006/7/EF af 9. januar 2006 om visse beskyttelsesforanstaltninger over for import af fjer fra visse tredjelande (5).
(2)
Ved Kommissionens beslutning 2005/759/EF af 27. oktober 2005 om visse beskyttelsesforanstaltninger i forbindelse med højpatogen aviær influenza i bestemte tredjelande og transport fra tredjelande af fugle, der ledsager deres ejere (6) og Kommissionens beslutning 2005/760/EF af 27. oktober 2005 om visse beskyttelsesforanstaltninger i forbindelse med højpatogen aviær influenza i bestemte tredjelande for så vidt angår import af fugle i fangenskab (7) er der fastsat visse beskyttelsesforanstaltninger vedrørende import fra tredjelande af uforarbejdede fjer, andre fugle end fjerkræ og fugle, der ledsager deres ejere.
(3)
For at sikre klare og gennemskuelige regler bør bestemmelserne om en sådan import i beslutning 2005/692/EF udgå. Endvidere bør henvisninger til import af produkter fremstillet før den 1. januar 2004 udgå, da de pågældende produkter har været på kølelager i over 2 år, og de fleste lagre skulle nu være tømt. Der bliver en overgangsperiode, så virksomhedslederne har tid til at komme af med eventuelt resterende lagre.
(4)
Beslutning 2005/692/EF anvendes indtil den 30. september 2006. Da der imidlertid fortsat forekommer udbrud af den asiatiske aviær influenza-virusstamme i Sydøstasien og Kina, bør anvendelsen af nævnte beslutning forlænges til den 31. december 2007.
(5)
Beslutning 2005/733/EF anvendes indtil den 31. juli 2006. Der forekommer imidlertid fortsat udbrud af den asiatiske aviær influenza-virusstamme i området. Anvendelsen af nævnte beslutning bør derfor forlænges til den 31. december 2006.
(6)
Af hensyn til klarheden i fællesskabslovgivningen bør titlen på beslutning 2006/7/EF ændres lidt, så det fremgår, at den gælder for alle tredjelande.
(7)
Siden vedtagelsen af beslutning 2006/7/EF har Kommissionen været i gang med at revidere de eksisterende permanente EF-foranstaltninger vedrørende import af fjer, navnlig de relevante bestemmelser om importkrav vedrørende uforarbejdede fjer, der er fastsat i kapitel VIII i bilag VIII til Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum (8). Lovgivningsproceduren er imidlertid ikke færdig.
(8)
Beslutning 2006/7/EF anvendes indtil den 31. juli 2006. Der har imidlertid adskillige gange i den seneste tid været bekræftede tilfælde af aviær influenza i en række tredjelande på flere kontinenter såvel i fjerkræflokke som hos vilde fugle. Nævnte beslutnings anvendelsesperiode bør derfor forlænges til den 31. december 2006.
(9)
Beslutning 2005/692/EF, 2005/733/EF og 2006/7/EF bør derfor ændres i overensstemmelse hermed.
(10)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I beslutning 2005/692/EF foretages følgende ændringer:
1)
Artikel 1, stk. 2 og 3, udgår.
2)
Artikel 4 udgår.
3)
I artikel 7 ændres »30. september 2006« til »31. december 2007«.
Artikel 2
I artikel 6 i beslutning 2005/733/EF ændres »31. juli 2006« til »31. december 2006«.
Artikel 3
I beslutning 2006/7/EF foretages følgende ændringer:
1)
Titlen affattes således:
»Kommissionens beslutning 2006/7/EF af 9. januar 2006 om visse beskyttelsesforanstaltninger over for import af fjer fra tredjelande«
.
2)
I artikel 4 ændres »31. juli 2006« til »31. december 2006«.
Artikel 4
Medlemsstaterne træffer straks de fornødne foranstaltninger for at efterkomme denne beslutning og offentliggøre foranstaltningerne. De underretter straks Kommissionen herom.
Artikel 5
Denne beslutning anvendes fra den 27. juli 2006.
Artikel 1, nr. 1), anvendes fra den 1. oktober 2006.
Artikel 6
Denne beslutning er rettet til medlemsstaterne.
Udfærdiget i Bruxelles, den 25. juli 2006.

Labels: 17
5
0
3
6